《游仙》
宋代·詹珂

弱龄秉永向，撰念游蓬瀛。
腾盖玄圃台，投辔赤霞城。
紫府五香馥，丹丘四照萦。
班龙何夭矫，青凤来相迎。
道逢王子乔，手曳芙蓉旌。
灵风袭霓裳，邀我谒瑶京。
天帝坐丛霄，群仙列两楹。
羽节自飘扬，众乐锵然鸣。
授我金龟秘，锡我玉室名。
渴漱沆瀣浆，饥饵橘树英。
忘形思入玄，道在岂求赢。
流觉神驱尽，逍遥云翮轻。
枣花千岁结，桃核万年成。
海水扬尘竭，天衣拂石平。
祈年本无分，望仙徒自营。
寄谢樊笼士，那知遗世情。